CELEX: 32013D0316
Language: ro
Date: 2013-06-21 00:00:00
Title: 2013/316/UE: Decizia Consiliului din 21 iunie 2013 de abrogare a Deciziei 2009/588/CE privind existența unui deficit excesiv în Lituania

26.6.2013   
            
            
               RO
            
            
               Jurnalul Oficial al Uniunii Europene
            
            
               L 173/46
            
         DECIZIA CONSILIULUI
   din 21 iunie 2013
   de abrogare a Deciziei 2009/588/CE privind existența unui deficit excesiv în Lituania
   (2013/316/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 126 alineatul (12),
   având în vedere recomandarea Comisiei Europene,
   întrucât:
   
               (1)
            
            
               La 7 iulie 2009, în urma unei recomandări a Comisiei în conformitate cu articolul 104 alineatul (6) din Tratatul de instituire a Comunității Europene, Consiliul a decis, prin Decizia 2009/588/CE (1), că în Lituania există un deficit excesiv. Consiliul a remarcat că deficitul public a atins 3,2 % din PIB în 2008, depășind valoarea de referință de 3 % din PIB prevăzută în tratat și că va crește până la 5,4 % din PIB în 2009 și, ulterior, până la 8 % din PIB în 2010 potrivit previziunilor serviciilor Comisiei din primăvara anului 2009. Datoria publică brută s-a situat la nivelul de 15,6 % din PIB în 2008, cu mult sub valoarea de referință de 60 % din PIB prevăzută în tratat.
            
         
               (2)
            
            
               La 7 iulie 2009, în conformitate cu articolul 104 alineatul (7) din TCE și cu articolul 3 alineatul (4) din Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (2), Consiliul a adresat Lituaniei o recomandare, pe baza unei recomandări a Comisiei, în vederea soluționării situației de deficit excesiv până cel târziu în 2011 („recomandarea Consiliului din 7 iulie 2009”). Recomandarea Consiliului din 7 iulie 2009 a fost făcută publică.
            
         
               (3)
            
            
               La 9 februarie 2010, în conformitate cu articolul 126 alineatul (7) din Tratatul privind funcționarea Uniunii Europene (TFUE) și cu articolul 3 alineatul (4) din Regulamentul (CE) nr. 1467/97, Consiliul, pe baza unei recomandări din partea Comisiei, a constatat că autoritățile lituaniene au întreprins acțiuni eficiente în conformitate cu Recomandarea Consiliului din 7 iulie 2009 și că în Lituania au survenit evenimente economice negative și neprevăzute cu consecințe nefavorabile majore pentru finanțele publice, a adresat Lituaniei o recomandare revizuită cu scopul de a pune capăt situației de deficit excesiv până în 2012. Recomandarea revizuită respectivă a fost făcută publică.
            
         
               (4)
            
            
               În conformitate cu articolul 4 din Protocolul privind procedura aplicabilă deficitelor excesive anexat tratatelor, Comisia furnizează datele necesare pentru punerea în aplicare a procedurii respective. În cadrul aplicării acestui protocol, statele membre trebuie să notifice date privind deficitele și datoriile publice și alte variabile conexe de două ori pe an, înainte de 1 aprilie și respectiv 1 octombrie, în conformitate cu articolul 3 din Regulamentul (CE) nr. 479/2009 al Consiliului din 25 mai 2009 privind aplicarea Protocolului privind procedura aplicabilă deficitelor excesive anexat la Tratatul de instituire a Comunității Europene (3).
            
         
               (5)
            
            
               Atunci când analizează dacă ar trebui abrogată o decizie privind existența unui deficit excesiv, Consiliul ar trebui să ia o decizie pe baza datelor notificate. În plus, o decizie privind existența unui deficit excesiv ar trebui abrogată numai în cazul în care previziunile serviciilor Comisiei indică faptul că deficitul nu va depăși pragul de 3 % din PIB pe perioada analizată în previziuni (4).
            
         
               (6)
            
            
               Pe baza datelor furnizate de Comisie (Eurostat) în conformitate cu articolul 14 din Regulamentul (CE) nr. 479/2009, ca urmare a notificării primite din partea Lituaniei înainte de 1 aprilie 2013 și pe baza previziunilor serviciilor Comisiei din primăvara 2013, se desprind următoarele concluzii:
               
                           —
                        
                        
                           După ce a atins o valoare de vârf de 9,4 % din PIB în 2009, deficitul public al Lituaniei a fost adus la 7,2 % din PIB în 2010, apoi la 5,5 % din PIB în 2011 și la 3,2 % din PIB în 2012. Această ameliorare a fost determinată de măsuri de consolidare în ceea ce privește cheltuielile, în special de limitare constantă a creșterii cheltuielilor în conformitate cu legea privind disciplina fiscală din Lituania și de condiții ciclice favorabile.
                        
                     
                           —
                        
                        
                           Dat fiind că deficitul de 3,2 % din PIB poate fi considerat ca fiind aproape de valoarea de referință și că ponderea datoriei în PIB se situează în Lituania sub valoarea de referință de 60 % din PIB în mod susținut, Lituania este eligibilă pentru aplicarea dispozițiilor Pactului de stabilitate și de creștere din Regulamentul (CE) nr. 1467/97 referitoare la reformele sistemului de pensii. De aceea, atunci când se evaluează corectarea deficitului excesiv ar trebui să fie luat în considerare costul direct net al reformei sistemului de pensii. Deoarece costurile nete ale reformei sistemului de pensii din Lituania au fost de 0,2 % din PIB în 2012, așa cum a confirmat și Comisia (Eurostat), aceste costuri explică depășirea valorii de referință de 3 % din PIB în 2012.
                        
                     
                           —
                        
                        
                           Programul de convergență al Lituaniei pentru 2012-2016 estimează că deficitul public va continua să scadă până la 2,5 % din PIB în 2013 și până la 1,5 % din PIB în 2014, în timp ce previziunile serviciilor Comisiei din primăvara anului 2013 preconizează o îmbunătățire a deficitului public, fie ea chiar mai lentă, de 2,9 % din PIB în 2013 și de 2,4 % din PIB în 2014, în ipoteza menținerii politicilor actuale. Astfel, deficitul ar trebui să rămână sub valoarea de referință din tratat de 3 % din PIB pe perioada analizată în previziuni.
                        
                     
                           —
                        
                        
                           În previziunile serviciilor Comisiei din primăvara anului 2013 se estimează că datoria publică brută va scădea ușor de la 40,7 % din PIB în 2013 la 40,1 % din PIB în 2014.
                        
                     
         
               (7)
            
            
               Începând din 2013, care este anul următor corectării deficitului excesiv, Lituania ar trebui să avanseze într-un ritm adecvat în direcția realizării obiectivului său pe termen mediu, respectând totodată valoarea de referință privind cheltuielile.
            
         
               (8)
            
            
               În conformitate cu articolul 126 alineatul (12) din TFUE, o decizie a Consiliului privind existența unui deficit excesiv se abrogă atunci când deficitul excesiv din statul membru în cauză a fost, în opinia Consiliului, corectat.
            
         
               (9)
            
            
               În opinia Consiliului, deficitul excesiv din Lituania a fost corectat și, în consecință, ar trebui abrogată Decizia 2009/588/CE,
            
         ADOPTĂ PREZENTA DECIZIE:
   Articolul 1
   În urma unei evaluări globale rezultă că situația de deficit excesiv din Lituania a fost corectată.
   Articolul 2
   Decizia 2009/588/CE se abrogă.
   Articolul 3
   Prezenta decizie se adresează Republicii Lituania.
   
      Adoptată la Luxemburg, 21 iunie 2013.
      
         
            Pentru Consiliu
         
         
            Președintele
         
         M. NOONAN
      
   
   
      (1)  JO L 202, 4.8.2009, p. 44.
   
      (2)  JO L 209, 2.8.1997, p. 6.
   
      (3)  JO L 145, 10.6.2009, p. 1.
   
      (4)  „Specificații privind punerea în aplicare a Pactului de stabilitate și creștere și orientări referitoare la forma și conținutul programelor de stabilitate și de convergență ”, din 3 septembrie 2012. A se vedea: http://ec.europa.eu/economy_finance/economic_governance/sgp/pdf/coc/code_of_conduct_en.pdf